钦定古今图书集成/方舆汇编/职方典/第1538卷 > 《平坝南村》前人
## 钦定古今图书集成/方舆汇编/职方典/第1538卷 > 《平坝南村》前人

朝出城南村，策马入荆杞。村中八九家，烟火自成里。
儿童候晨光，稍稍荆扉启。田邻务收获，时复披草语。
昵昵何所云，但云“刈禾黍。”

又

秋阴结林霏，细雨洒茅室。牧放止近郊，牛羊不相失。
广园散花林，平畴蔼风日。长幼不出门，咸知恋俦匹。
喧喧车马中，徒为慕高秩。悬舆当何时，可使志愿毕。

又

沉沉古陂水，日暮寒更绿。隔阪见居人，萝蔓缠草屋。
摘禾留客饭，采薪伐枯木。儿稚持竹竿，雨中放鸡鹜。
区区化外国，犹得睹淳朴。